|  |  |
| --- | --- |
|  |  *See artikkel räägib USA suurlinnast; teiste tähenduste kohta vaata lehekülge Chicago (täpsustus)* |

---


Droonikaadrid päikesetõusust Chicagos 2022. aasta veebruaris.
**Chicago** on linn Ameerika Ühendriikides Illinoisi osariigis Michigani järve läänekaldal. Chicago on Cooki maakonna keskus.

Elanike arv on 2020. aasta rahvaloenduse seisuga järgi 2 746 388. Aastal 2010 oli elanikke 2 695 598. Linnastus elab 9,6 miljonit inimest. Chicago on elanike arvult riigi kolmas linn.

Chicagos asub katuse kõrguse järgi läänepoolkera üks kõrgemaid hooneid Willis Tower; see valmis 1974. aastal

Linna hüüdnimi on Windy City.

Nimi
----

Nimi "Chicago" tuleb prantsuse keele vahendusel maiamikeelsest sõnast *shikaakwa*, mis tähendab eesti keeles metssibulat.

Ajalugu
-------

Vaade Chicago kesklinnale õhust
Chicago
Enne eurooplaste tulekut elas Chicago kohal potavatomide indiaani hõim.

Teadaolevalt oli esimene sealne mitteindiaanlane Santo Domingos sündinud mulatt Jean Baptiste Pointe du Sable, kes saabus sinna 1770. aastatel, abiellus indiaanlasega ja avas kaubapunkti. 1803. aastal rajas USA armee tänapäeva Chicago kohale Fort Dearborni, mille indiaanlased 1812. aastal hävitasid.

1833 aeti Chicago lepingu kohaselt potavatomid oma maalt välja ja 12. augustil 1833 asutati Chicago, kus oli esialgu 200 elanikku. 1840. aastal oli linnas juba üle 4000 elaniku. 4. märtsil 1837 sai Chicago linnaõigused. 1838 jõudis linna raudtee ning avati Illinoisi-Michigani kanal, mis võimaldas aurulaevadel ja isegi purjelaevadel sõita Suurest järvistust Mississippile.

1856 võeti vastu plaan rajada Chicagosse USA kanalisatsioon. Reovesi juhiti Chicago jõkke ja sealtkaudu Michigani järve, mis oli linlaste peamine joogiveeallikas. Linn ehitas 3 km pikkuse tunneli järve keskele ehk teisisõnu ei võetud joogivett enam Chicago jõe suudmest, vaid järve keskelt. 1900. aastal joogiveeprobleem üldiselt lahenes, kui Chicago jõe vool teistpidiseks suunati, nii et ta suubus Illinoisi jõkke, mis Mississippisse voolab.

1871. aastal kolm päeva möllanud Chicago tulekahju ajal põles maha kolmandik linnast, sealhulgas kogu linna keskosa, kuid linna arengut see ei takistanud ning 1890. aasta rahvaloenduse ajaks oli Chicago saanud miljoni elanikuga riigi teiseks linnaks.

1885. aastal ehitati Chicagosse maailma esimene pilvelõhkuja Home Insurance Building. Selleks kasutati teraskarkassi. Sellest ajast peale on Chicago tuntud pilvelõhkujate linnana ja Chicagos on paiknenud maailma kõrgeim hoone.

1892. aastal asutati Chicago ülikool. Aastatel 1893 ja 1933–34 toimus Chicagos maailmanäitus.

1920. aastatel sai Chicago tuntuks kuritegevuse poolest. Linnas oli tuhatkond kuritegelikku rühmitust, kes pidasid aeg-ajalt vägivaldset võitlust nii omavahel kui ka politseiga. Chicago gängsteritest tuntuim oli Al Capone.

1933. aastal sai Chicago linnapea Anton Cermak Miamis USA presidendile Franklin Rooseveltile tehtud atentaadi ajal surmavalt haavata.

2. detsembril 1942 korraldas füüsik Enrico Fermi Chicago ülikoolis ülisalajase Manhattani projekti käigus maailma esimese juhitava termotuumareaktsiooni.

Kliima
------

Chicago asub mandrilise kliima tsoonis. Suved on soojad ja niisked, juuli keskmine temperatuur on 24 °C, üle 30 °C tõuseb temperatuur aastas vähemalt 20 korral. Talved on külmad, lumerohked ja päikesepaistelised, jaanuari keskmine temperatuur on −1 °C. Kevaded ja sügised on leebed ja madala õhuniiskusega.

Kõrgeim mõõdetud õhutemperatuur Chicagos on 41 °C, mis registreeriti 24. juulil 1934. Madalaim temperatuur mõõdeti 20. jaanuaril 1985, mil oli −33 °C külma. Talvel võivad linna tabada külmalained ja suvel kuumalained, mis võivad kesta mitu päeva järjest. Kevadel ja suvel on tavaline äike.

Rahvastik
---------

Chicago on rahvaarvult Kesk-Lääne suurim linn. Põhja-Ameerikas on see elanike arvult viiendal kohal.

Kultuur
-------

Linnas asuvas muuhulgas Chicago Kunstiinstituut, Fieldi Loodusloomuuseum, 1868. aastal asutatud Lincoln Parki loomaaed, mis on vanuselt neljas loomaaed Põhja-Ameerikas, ja Chicago ajaloomuuseum.

* Fieldi LoodusloomuuseumFieldi Loodusloomuuseum

Majandus
--------

Chicago oli 2005. aastal SKP-lt (460 miljardit USA dollarit) USA kolmas ja maailma neljas linn. Chicagost suurem SKP oli ainult Tōkyōs (1191 mld dollarit), New Yorgis (1133 mld) ja Los Angeleses (639 mld).

2009. aastal oli Chicago UBSi maailma rikkamate linnade nimekirjas üheksandal kohal.

Sport
-----

Chicagol on oma meeskond Põhja-Ameerika viies suurimas profiliigas. Linnas tegutsevad Ameerika jalgpalli klubi Chicago Bears, pesapalliklubid Chicago Cubs ja Chicago White Sox, jäähokiklubi Chicago Blackhawks, korvpalliklubi Chicago Bulls ning jalgpalliklubi Chicago Fire. Samuti tegutseb seal naiste korvpalli kõrgliiga WNBA klubi Chicago Sky.

Alates 1977. aastast on linnas korraldatud suurte maratonide sarja kuuluvat Chicago maratoni.

Sõpruslinnad
------------

|  |  |  |
| --- | --- | --- |
| * Poola Varssavi (Poola, alates 1960)
* Itaalia Milano (Itaalia, alates 1973)
* Jaapan Ōsaka (Jaapan, alates 1973)
* Maroko Casablanca (Maroko, alates 1982)
* Hiina Shenyang (Hiina, alates 1985)
* Hiina Shanghai (Hiina, alates 1985)
* Rootsi Göteborg (Rootsi, alates 1987)
* Ghana Accra (Ghana, alates 1989)
* Tšehhi Praha (Tšehhi, alates 1990)
 | * Ukraina Kiiev (Ukraina, alates 1991)
* Kanada Toronto (Kanada, alates 1991)
* Suurbritannia Birmingham (Suurbritannia, alates 1993)
* Leedu Vilnius (Leedu, alates 1993)
* Saksamaa Hamburg (Saksamaa, alates 1994)
* Iisrael Petaẖ-Tikva (Iisrael, alates 1994)
* Prantsusmaa Pariis (Prantsusmaa, alates 1996)
* Kreeka Ateena (Kreeka, alates 1997)
* Lõuna-Aafrika Vabariik Durban (LAV, alates 1997)
 | * Iirimaa Galway (Iirimaa, alates 1997)
* Venemaa Moskva (Venemaa, alates 1997)
* Šveits Luzern (Šveits, alates 1998)
* India Delhi (India, alates 2001)
* Jordaania ‘Ammān (Jordaania, alates 2004)
* Serbia Belgrad (Serbia, alates 2005)
* Lõuna-Korea Busan (Lõuna-Korea, alates 2007)
* Pakistan Lahore (Pakistan, alates 2007)
* Colombia Bogotá (Colombia, alates 2009)
* Brasiilia São Paulo (Brasiilia, alates 2010).
 |

Vaata ka
--------

* Chicago Eesti Kool
* Aon Center
* Aqua
* John Hancock Center
* Chicago Esimene kogudus
* Chicago Pauluse kogudus
* United Center

Vaade Chicagole Northerly Islandilt

Suurenda
Vaade Chicagole Northerly Islandilt

Vaade John Hancock Centerist lõunasse

Suurenda
Vaade John Hancock Centerist lõunasse

Viited
------

1. ↑  2016 U.S. Gazetteer Files
2. ↑  2020 United States Census, vaadatud 1.01.2022.
3. ↑  citymayors.com vaadatud 4.02.11
4. ↑  citymayors.com vaadatud 4.02.11

Välislingid
-----------

|  |  |
| --- | --- |
|  | Pildid, videod ja helifailid Commonsis: **Chicago** |

|  |  |
| --- | --- |
|  | Tsitaadid Vikitsitaatides: **Chicago** |

* Chicago linna koduleht
* Chicago ametlik turismileht

| * v
* r
50 suurima elanike arvuga linna Ameerika Ühendriikides |
| --- |
| 

|  |  |  |  |  |  |
| --- | --- | --- | --- | --- | --- |
|     | 
 1. New York
 2. Los Angeles
 3. Chicago
 4. Houston
 5. Phoenix
 6. Philadelphia
 7. San Antonio
 8. San Diego
 9. Dallas
10. Austin
 | 
11. San Jose
12. Fort Worth
13. Jacksonville
14. Columbus
15. Charlotte
16. Indianapolis
17. San Francisco
18. Seattle
19. Denver
20. Washington
 | 
21. Boston
22. El Paso
23. Nashville
24. Oklahoma City
25. Las Vegas
26. Detroit
27. Portland
28. Memphis
29. Louisville
30. Milwaukee
 | 
31. Baltimore
32. Albuquerque
33. Tucson
34. Mesa
35. Fresno
36. Sacramento
37. Atlanta
38. Kansas City
39. Colorado Springs
40. Raleigh
 | 
41. Omaha
42. Miami
43. Long Beach
44. Virginia Beach
45. Oakland
46. Minneapolis
47. Tampa
48. Tulsa
49. Arlington
50. Wichita
 |

 |  |
| 
2021. aasta arvestuslikud andmed |